*A zsidók erre ezt mondták neki: „Ötvenéves sem vagy, és láttad Ábrahámot?”* (Jn 8,57)

Arról az Ábrahámról van szó, aki az elhívást kapta, aki a zsidók ősatyja, aki hit által került Isten közelébe, akit Isten meglátogatott stb. – kérdezhetnénk a hallgatókkal együtt. Igen, arról az Ábrahámról van szó és ő látta meg Jézust. Ez pedig nem földi ötven év kérdése. A lejegyzett kérdésből látszik, a zsidók természetes szinten gondolkodtak – valószínű ma is sokan így gondolkodnak. Fel sem merült az, hogy Jézus öröktől fogva él. Általában az ember számára csak a földről való távozás után nyílik lehetőség a korábban eltávozottakkal való találkozásra, már ha ugyanabba a táborba tartoznak. Jézus hallgatói valószínűleg kellően összezavarodtak a hallottaktól.

Jézus még él. Itt áll előttük és már találkozott Ábrahámmal? A válasz egyszerűen: igen! Ami számunkra, emberek számára elképzelhetetlen, Jézus számára az is egyszerű. Ma is! Lehet ez probléma, kihívás, bármi egyéb – Jézus számára nincs lehetetlen. Tapasztalod? *Vadon Gyula*